### Beslutningstema

Det skal besluttes, om forslag til Lokalplan nr. 157-110 for et erhvervsområde ved [adresse], Bredebro skal udsendes i høring.

### Sagsfremstilling

For at sikre udvidelsesmulighederne for en eksisterende virksomhed på hjørnet af [adresse] og Thomas Mogensen i Bredebro er nærværende forslag til Lokalplan nr. 157-110 for et erhvervsområde ved [adresse], Bredebro blevet udarbejdet.

Lokalplanområdet omfatter et samlet areal på ca 1,15 ha omkring en eksisterende virksomhed på hjørnet af [adresse] og Thomas Mogensen i Bredebro, matr.nr. 528, 728 og en del af 978a, Bredebro, Brede.

Virksomheden er i dag omfattet af lokalplan nr. 16, og med det nye planforslag udvides dette areal mod hhv. øst og syd.

Anvendelsen fastlægges fortsat til erhvervsområde, og den gældende mulighed for opførelse af en portnerbolig i tilknytning til virksomheden bibeholdes. Dog ændres rammeteksten i kommuneplanen, således at udstykning af boligen som selvstændig ejendom muliggøres, så længe den kun anvendes som bolig for personer med tilknytning til virksomheden.

Udover den fortsatte anvendelse til erhverv i form af lettere industri- og værkstedsvirksomhed, transport- og logistikvirksomhed eller kontor- og serviceerhverv indenfor miljøklasse 1-3, som ikke ved støv, støj eller lugt påvirker omgivelserne i væsentlig grad, giver lokalplanen mulighed for etablering af en selvstændig bolig for virksomhedens ejer eller øvrige personer med tilknytning til virksomheden.

Da området er noget af det første, man møder, når man ankommer til Bredebro ad [adresse], indeholder lokalplanen bestemmelser om bebyggelsens ydre fremtræden, bl.a. at alle bygninger skal udføres med saddeltage for at sikre en sammenhæng til det omgivende landsbymiljø og dermed sikre, at bebyggelsen ikke får et dominerende industrielt præg.

Endvidere er der krav om skærmende beplantning mod [adresse], ligesom der mod det tilstødende boligområde Thomas Mogensen mod øst, skal etableres en tilplantet jordvold i planområdets fulde bredde.

I tillæg til lokalplanen er der udarbejdet et kommuneplantillæg, som har til formål at rammelægge hele området til erhvervsformål og dermed muliggøre den ønskede udvidelse. Kommuneplantillægget behandles i Klima-, Vækst- og Udviklingsudvalget den 8. marts 2023, da der udlægges et nyt rammeområde.

Der er i forbindelse med udarbejdelsen af planforslaget ligeledes foretaget en MV-screening i henhold til Lov om miljøvurdering af planer og programmer. Der vurderes ikke at være forhold, som har væsentlig betydning for miljøet og derved udløser krav om VVM.

### Lovgrundlag

Planloven

### Direktøren for Teknik/Miljø, Service og Beskæftigelse indstiller,

at forslag til Lokalplan nr. 157-110 for et erhvervsområde ved [adresse] sendes i offentlig høring i 4 uger, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.